b'\n_START_ARTICLE_\nVela Luka (Krk)\n_START_SECTION_\nZemljopis\n_START_PARAGRAPH_\nNalazi se na krajnjem jugoistoku otoka Krka na podru\xc4\x8dju op\xc4\x87ine Ba\xc5\xa1ka, a na morskom putu iz Ba\xc5\xa1ke prema Senju. Duga je oko 1,8 km, a \xc5\xa1iroka oko 400 metara. S jugoisti\xc4\x8dne strane ju zatvara rt Sokol. Na ulazu u uvalu dubina je preko 60 metara, a od sredine uvale dubina postepeno pada. Dno je prete\xc5\xbeno pjeskovito. Na kraju uvale je velika pje\xc5\xa1\xc4\x87ana pla\xc5\xbea. U uvali je nekoliko uglavnom ru\xc5\xa1evnih objekata. U funkciji je samo objekt na pla\xc5\xbei koji ljeti radi kao ugostiteljski objekt. U njegovoj blizini je i betonski mul, ali je dubina uz njega tek do 1,5 metara. Ne\xc5\xa1to je ve\xc4\x87a dubina ( 2-3 m.) uz mul u obliku slova \xe2\x80\x9eL\xe2\x80\x9c koji se nalazi na isto\xc4\x8dnoj obali uvale.Na kraju uvale postoji izvor pitke vode._NEWLINE_Osim morem, do uvale se mo\xc5\xbee do\xc4\x87i i stazama iz Ba\xc5\xa1ke. Staza je duga oko 6 km te se uzdi\xc5\xbee na 300-tinjak metara visine, a potom spu\xc5\xa1ta do mora. Staze su vrlo interesantne zbog velikog broja kr\xc5\xa1kih fenomena ( kanjoni, klisure ), mno\xc5\xa1tva stolje\xc4\x87ima ra\xc4\x91enih pastirskih suhozida te puno panoramskih vidikovaca na Ba\xc5\xa1ku, otok Prvi\xc4\x87, Senjska vrata te Velu i Malu Luku.\n_START_SECTION_\nNavigacija\n_START_PARAGRAPH_\nUvala je otvorena prema jugu pa vjetar jugo u njoj stvara velike valove. Iako djeluje zaklonjena od bure, nije podobna ni za zaklon od tog vjetra jer se burom stvoreni valovi odbijaju od zapadnih obala uvale i stvaraju vrtloge i veliku uznemirenost mora. Me\xc4\x91utim, izlazak plovilom iz uvale po buri je jo\xc5\xa1 opasniji jer se dolazi na podru\xc4\x8dje gdje su jedni od najja\xc4\x8dih udara bure na Jadranu. Naj\xc4\x8de\xc5\xa1\xc4\x87i vjetar je bura koja je i ljeti vrlo \xc4\x8desta.\n_START_SECTION_\nPovijest\n_START_PARAGRAPH_\nNa podru\xc4\x8dju izme\xc4\x91u Vele i Male Luke, koje se naziva Bosar, u antici je postojalo rimsko naselje. Ono je o\xc4\x8dito slu\xc5\xbeilo za nadgledanje strate\xc5\xa1ki va\xc5\xbenih Senjskih vrata. Na tom su podru\xc4\x8dju prona\xc4\x91eni ostaci rimske gline i falsificirani rimski novac. Navodno je na\xc4\x91eno i ne\xc5\xa1to zlatnog bizantskog novca, a \xc5\xa1to ide u prilog teoriji da je i u vrijeme bizantske vlasti na Krku, tako\xc4\x91er na tom mjestu postojalo naselje koje u lokalnim legendama ima naziv Corinthia. Osim toga na brdu ponad ostataka tog naselja su i ru\xc5\xa1evine bizantske utvrde iz vremena cara Justinijana ( 6. st. ). Od naselja su ostale tek nakupine kamenja koje upu\xc4\x87uju na razmje\xc5\xa1taj nekada\xc5\xa1njih ku\xc4\x87a i zgrada._NEWLINE_\xc4\x8citav prostor nekad je bio pod vinogradima u vlasni\xc5\xa1tvu ba\xc5\xa1\xc4\x87anske obitelji Dujmovi\xc4\x87. Nakon Drugog svjetskog rata vinogradi su nacionalizirani, a potom dani zadruzi na kori\xc5\xa1tenje, ali su ubrzo napu\xc5\xa1teni._NEWLINE_Na podru\xc4\x8dju Bosar su ru\xc5\xa1evine crkvice sv. Nikole koja se prvi put spominje 1426. godine. Ve\xc4\x87 1590. godine je u lo\xc5\xa1em stanju, a 1603. godine se spominje da je bez oltara i krova. Danas postoje jo\xc5\xa1 uvijek svi zidovi pa i apsida._NEWLINE_Osim ove, prona\xc4\x91eni su ostaci jo\xc5\xa1 dviju crkvica.\n_START_SECTION_\nTurizam\n_START_PARAGRAPH_\nOsim ugostiteljskog objekta u uvali nema drugih turisti\xc4\x8dkih sadr\xc5\xbeaja. Ljeti iz Ba\xc5\xa1ke turiste u uvalu dovoze barkarioli ( taksi brodovi ); u pravilu ih ujutro dovoze, a na ve\xc4\x8der vra\xc4\x87aju u Ba\xc5\xa1ku._NEWLINE_Uvala Vela i susjedna Mala Luka smatraju se jednima od najljep\xc5\xa1ih uvala na Jadranu.'